Imaginile cu adevărata față a spitalului Nasta – cea în care suferă și pacienții și medicii Gazeta a vizitat incognito clădirile ”uitate” ale spitalului Nasta, neincluse în turul de protocol organizat, pentru televiziuni, de directoarea Gilda Popescu, chiar în ziua demiterii sale

marți, 12 decembrie 2017, 7:01

de Mirela Neag, Răzvan Luțac și Cătălin Tolontan

Institutul de boli de plămâni Marius Nasta funcționează în mai multe corpuri de clădire.

Sediul central se găsește în șoseaua Viilor. În această clădire, pe un traseu prudent controlat, managerul Gilda Popescu a invitat vineri câteva televiziuni, chiar în ziua demiterii ei.

„Filmați să vedeți câte s-au făcut în ultimul an! Unii pacienți mi-au spus că se simt ca la un hotel de patru stele”, spunea Gilda Popescu, pe parcursul turului de protocol.

„Nu ni s-a părut OK ce a făcut doamna manager. Nu v-a dus în Viilor exact în zonele care arată rău, la chirurgie și la bucătărie. Ca să nu mai spunem de corpul din Șerban Vodă!”, a fost prima reacție a mai multor medici de la „Nasta”.

Locul uitat

Clădirile invocate de medici, cele din Calea Șerban Vodă sunt aproape de Șoseaua Viilor, într-un dreptunghi mărginit de Parcul Tineretului și de Crematoriu.

Ele sunt plasate la 10 minute de mers și la un secol în trecut.

Pavilionul din Calea Șerban Vodă este cunoscut ca și Pavilionul Zerlendi, de la numele filantropului Christofi Zerlendi (1844-1907), fiul grecului Leon Zerlendi, mare exportator de cereale.

La moartea tatălui său, el a rămas singurul conducător al băncii ce-i purta numele. A dăruit clădirea din calea Serban Vodă, evaluată atunci la suma de 25.000 de lei, pentru a se înființa un azil pentru infirmi.

Aici, în 2011, medicii au adus pisici ca să scape de șobolani!

Crăpat de timp, complexul e monument istoric și arată ca un sanatoriu cu vechime.

Nu e nevoie de cuvinte mari. Veți vedea imaginile.

”Aici stăm în condiții mai apropiate de medicina secolului trecut decât de anul 2017”, spune unul dintre doctorii care lucrează în complex.

Totul, de la intrare și până în saloanele pacienților, amintește de un azil din filmele care încep liric și se termină cu acoperișul în flăcări.

Fără săpun și țeavă de scurgere

În interior, e zugrăvit aproape peste tot. Dar atât.

La băi nu există săpun.

În nici o baie de la parterul și etajul 1 ale clădirii.

„Lipsa săpunului la băi e un lucru de neconceput pentru un spital de pneumoftiziologie”, ridică din umeri o asistentă. Lângă toaletele fără săpun stă lipit, pe perete, un anunț de o candoare involuntară: „Cum să îți speli corect mâinile”.

Una dintre chiuvete are scurgerea defectă, iar apa se varsă direct pe podea.

Există toalete în care capacele sunt agățate de uși, ca să fie folosite pe rând, iar apa se trage cu o sârmă.

Oamenii care dorm pe hol

Ușile din interior, de pe holuri și de la saloane, au porțiuni crăpate.

Igrasia se întinde ca un desen marmorat.

Saloanele sunt pline de oameni întinși pe paturi metalice.

Pe holuri, acolo unde suferinzii așteaptă să intre la consultații, vezi câte un om copleșit de oboseală, venit din provincie și care adoarme întins pe băncuțe.

La câteva sute de metri, în celelalte clădiri, managerul Gilda Popescu încheia turul de onoare. Puțin după protocolul televizat, Gilda Popescu era demisă de ministrul Florian Bodog.

Motivul stă scris în raportul Corpului de Control al ministerului Sănătății, document în care managerul e acuzat că a favorizat anumite firme în contractele de achiziție. Inspectorii îi reproșează o manipulare grosolană a sistemului de achiziții publice și atribuirea a sute de contracte fără licitații.

În plus, ei susțin că managerul și directorul financiar au făcut astfel încât spitalul a intrat într-o penurie de medicamente pentru bolnavi.

Imaginile spun restul.

Ce au putut vedea ziariștii la turul de protocol de vineri, când managerul Gilda Popescu a suținut că articolele Gazetei sunt ”calomnioase” și că ”ministrul Bodog are un interes să mă schimbe, nici nu am putut trece de secretara lui”:

Citește și celelalte episoade:

Managerul de la Spitalul ”Nasta” a chemat azi televiziunile ca să atace Gazeta, dar n-a amintit nimic despre achizițiile de materiale sanitare de 2,3 milioane de lei, fără licitație! După-amiază, ministrul a demis-o!

Cu vechea conducere în închisoare, actuala conducere de la Spitalul ”Nasta” cumpără la preț triplu alimente pentru bolnavi, fără licitație!